ORDE do 2 de xuño de 2008 pola que se resolve a convocatoria de axudas a alumnos e profesores de centros docentes da Comunidade Autónoma de Galicia sostidos con fondos públicos que participen en estadías en empresas de ámbito transnacional, convocada pola Orde do 20 de decembro de 2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/06/2008

Mediante a Orde do 20 de decembro de 2007 a Consellería de Educación e Ordenación Universitaria, convocou axudas a alumnos e profesores de centros docentes da Comunidade Autónoma de Galicia sostidos con fondos públicos que participen en estadías en empresas de ámbito transnacional.
Vista a proposta da comisión de selección prevista no punto décimo da citada orde,
RESOLVO:
Primeiro.-Conceder con cargo ao concepto orzamentario 09.03.422M.480.0, as axudas para o alumnado e o profesorado de centros concertados que se relacionan no anexo I, correspondentes á convocatoria 2008, por un importe total de 219.520,euros.
Segundo.-Denegar as axudas que se relacionan no mesmo anexo, polos motivos que se indican.
Terceiro.-Conceder con cargo ao concepto orzamentario 09.03.422M.640.1 as bolsas de estudo e reintegros de gasto por desprazamento para realizar as estadías formativas do profesorado funcionario que se relacionan no anexo II, por un importe máximo de 17.395,20 .
Cuarto.-Conceder con cargo aos conceptos orzamentarios 09.03.422M.230-09.03.422M.231, as indemnizacións por razóns de servizo para a realización das visitas preparatorias do profesorado funcionario que se relacionan no anexo III, por importes máximos de 32.641,49 .
Quinto.-Estas axudas, bolsas de estudo e indemnizacións por razón de servizo serán aboadas da seguinte forma:
1. Para as axudas que non superen o importe de 6.000 euros, aboarase un anticipo de pagamento dun 80% da cantidade concedida, logo da aceptación da subvención. O 20% restante librarase unha vez finalizada a actividade e despois da súa completa xustificación económica por parte do centro e entrega da memoria de actividades, xuntando certificación respecto da percepción ou non doutras axudas e subvencións para a mesma finalidade, para os efectos do disposto no artigo 78.4º e) do Decreto lexislativo 1/1999, do 7 de outubro, polo que se aproba o texto refundido da Lei de réxime financieiro e orzamentario de Galicia.
2. Nas axudas que superen a dita cantidade o pagamento realizarase integramente unha vez finalizada e xustificada a actividade.
3. As bolsas de estudo, reintegros de gasto por desprazamento e indemnizacións por razón de servizo serán aboadas unha vez finalizada e xustificada a actividade.
Sexto.-De acordo coa normativa vixente, os beneficiarios quedarán obrigados a:
1. Aceptar a axuda, bolsas de estudo e indemnizacións por razóns de servizo concedidas. Neste sentido, se no prazo de quince días, contados a partir do da recepción da comunicación pola que se notifica a concesión da axuda, o centro beneficiario non a acepta, entenderase que renuncia á súa percepción.
2. Facilitar a información requirida e someterse ás accións de comprobación ou control financeiro que poidan efectuar a Consellería de Educación e Ordenación Universitaria e os organismos competentes.
3. Xustificar o correcto investimento das axudas, bolsas de estudo e indemnizacións recibidas, mediante a presentación da documentación exixida no punto décimo terceiro da convocatoria.
Quinto.-Contra esta resolución os interesados poderán interpoñer recurso potestativo de reposición no prazo de un mes, contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Autorízase a Dirección Xeral de Formación Profesional e Ensinanzas Especiais a ditar as disposicións que sexan necesarias para o desenvolvemento desta orde.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de xuño de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "11400D005P055.PDF"